賀提刑生辰二十韵
作者：劉弇
朝代：宋

paragraphs: 律中蕤賓候，時生翰苑才。
昴星天上降，玉樹署中開。
地望無雙也，公侯有種哉。
儀刑推虎子，頭角號龍媒。
雅負凌雲操，陰懷構厦材。
家聲說王謝，儒學美鄒枚。
德宇渾深厚，書林早貢該。
發談生霧露，走筆落瓊瑰。
仕譽彰宸聽，綸恩擢憲臺。
泥封雲外捧，使旆日邊來。
未夏薰風至，先春暖氣回。
驅馳車翼翼，制割刃恢恢。
欽恤恩涵海，澄清令走雷。
露幃衣照日，行部駕揚埃。
上表除蛇豕，飛章薦草萊。
鬧中金韵擲，醉裏玉山頹。
龍印當時伏，鵷班異日陪。
暫來爲八使，終去面三槐。
身况推華胄，門曾位上台。
定重調鼎鼐，應再作鹽梅。
適遇懸弧旦，宜傾上壽杯。
下僚何所祝，願早見天魁。